2
Chenro mar dhano gi mar Nyasaye
1 Mano kaka nobed malit ne joma chano timo richo,
ka giriere e kitendinigi!
Gokinyi ka chiengʼ wuok to gichopo chenrogi
nikech gin gi teko mar timo kamano.
2 Gigombo puothe gi udi mag ji
kendo gikawogi githuon.
Giwuondo ngʼato ma gimaa dalane
kendo kata anywolagi bende gimayo girkeni magi.
3 Emomiyo Jehova Nyasaye wacho kama:
“Achano kelo chandruok ne jogi
maonge ngʼama notony.
Ok unuchak uwuothi gi ngʼayi
nikech enobed kinde mar masira.
4 E ndalono ji nogou ngero;
kendo ginichuognu wer malit mar kuyo ni:
‘Osetiekwa chuth,
mwanduwa osepog jomoko nono.
Eri omayowagi!
Opogo puothewa ne joma ndhogowa.’ ”
5 Kuom mano ok unubed gi ngʼato kata achiel e chokruok mar Jehova Nyasaye
ma nogo ombulu kipogo lowo.
Jonabi mag miriambo
6 Jonabi mag-gi wacho niya, “Kik ukor wach.
Kik ukor wach kuom gigi;
wichkuot ok nomakwa.”
7 Yaye od Jakobo, inyalo wacho niya:
“Bende Roho mar Jehova Nyasaye dikechi?
Bende dotim gik ma kamago?”
“Donge wechena timo maber ne ngʼatno
ma yorene oriere?
8 E ndalogi,
joga oselokore wasik ji.
Ulonyo oko lewni ma nengogi tek
kuom joma kadho ka ok udewo,
mana ka joma odwogo oa e lweny.
9 Umonjo monde joga
kendo uriembogi e miechgi mabeyo.
Umayogi chuth gweth
ma asegwedhogo nyithindgi.
10 Auru malo, dhiuru kucha!
Nikech kae ok en kar yweyo maru,
nimar odwanyore,
kendo okethore ma ok nyal kony.
11 Ka ja-miriambo ma jawuond obiro kawacho niya,
‘Abiro koronu wach mondo ubed gi divai gi kongʼo mangʼeny,’
to ngʼat makamano ema bedo janabi ma jogi ohero!
Osing resruok ne jo-Israel
12 “Abiro chokou un duto ma ok orem, yaye joka Jakobo;
abiro kelo jo-Israel modongʼ kaachiel ma ok orem.
Anakelgi kaachiel ka rombe manie abila,
kendo kaka jamni manie lek.
Kanyo nopongʼ gi ji.
13 Jal mayawo yore modinore nodhi nyimgi kotelonegi.
Ginimuom rangach mi gitony.
Ruodhgi nokwong okadh kotelonegi.
Jehova Nyasaye notelnegi.”