Zaburi 39
Kuom jatend wer. Ne Jeduthun. Zaburi mar Daudi.
1 Ne awacho niya, “Abiro ritora e yorena,
kendo abiro rito lewa kik wach richo;
abiro tweyo dhoga gi tol kinde duto
ma joma timbegi richo ni buta.”
2 To e seche mane ok awuo kendo alingʼ mos,
kane ok awach gimoro amora maber,
pek manie chunya nomedore.
3 Chunya nodoko maliet e iya
kendo kane amedo paro matut, to nomedo bedo malit;
eka ne atingʼo dhoga mi awuoyo:
4 Yaye Jehova Nyasaye, nyisa giko mar ngimana
bende nyisa kar romb ndalona;
mondo abed ka angʼeyo ni ndalona kadho piyo.
5 Iseketo ndalona obedo machiek ka bad dhano;
kar romb higni maga ok gimoro e nyimi,
ngima dhano ka dhano en mana muya nono.
Sela
6 Dhano en mana tipo makadho kata ka owuotho koni gi koni,
orikni gi tijene mapile kayiem;
ochoko mwandu mathoth ka ok ongʼeyo ngʼama obiro weyonegi.
7 To koro, yaye Ruoth, en angʼo ma amanyo?
Genona aketo kuomi.
8 Resa kuom ketho maga duto;
kik imi abedi ngʼama joma ofuwo jaro.
9 Ne alingʼ alingʼa, kendo ne ok anyal yawo dhoga mondo awuo,
nikech in ema isetimo ma.
10 Gol chwat ma isechwadago oko;
goch ma lweti goyago ohinga.
11 Ikwero ji kikumogi nikech richogi;
itieko mwandugi mana kaka thuth tieko oduma,
dhano ka dhano en mana muya nono.
Sela
12 Winj lamona, yaye Jehova Nyasaye,
chik iti ni lamona ma adwarogo kony;
kik idin iti ne ywakna,
nikech adak kodi mana ka japiny moro,
an mana wendo kaka kwerena duto ne gin.
13 We ngʼiya, mondo achak abed moil kendo
kapok adar aweyo pinyni mi alal e wangʼ ji.